title: 2019 m. gegužės 16 d. Komisijos įgyvendinimo reglamentas (ES) 2019/791, kuriuo 302-ąjį kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis

text:
17.5.2019

                  LT

                  Europos Sąjungos oficialusis leidinys

                  L 129/1

         KOMISIJOS ĮGYVENDINIMO REGLAMENTAS (ES) 2019/791
         2019 m. gegužės 16 d.
         kuriuo 302-ąjį kartą iš dalies keičiamas Tarybos reglamentas (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. gegužės 27 d. Tarybos reglamentą (EB) Nr. 881/2002, kuriuo nustatomos tam tikros specialios ribojamosios priemonės, taikomos tam tikriems asmenims ir subjektams, susijusiems su ISIL („Da'esh“) ir Al-Qaida organizacijomis (1), ypač į jo 7 straipsnio 1 dalies a punktą ir 7a straipsnio 1 ir 5 dalis,
         kadangi:

                     (1)

                     Reglamento (EB) Nr. 881/2002 I priede išvardyti asmenys, grupės ir organizacijos, kurių lėšos ir ekonominiai ištekliai pagal tą reglamentą įšaldomi;

                     (2)

                     2019 m. gegužės 14 d. Jungtinių Tautų Saugumo Tarybos Sankcijų komitetas nusprendė pridėti vieną asmenų, grupių ir subjektų, kurių lėšos ir ekonominiai ištekliai turėtų būti įšaldyti, sąrašo įrašą ir vieną šio sąrašo įrašą išbraukti. Todėl Reglamento (EB) Nr. 881/2002 I priedas turėtų būti atitinkamai iš dalies pakeistas;

                     (3)

                     siekiant užtikrinti, kad šiame reglamente nustatytos priemonės būtų veiksmingos, jis turėtų įsigalioti nedelsiant,

               PRIĖMĖ ŠĮ REGLAMENTĄ:

            1 straipsnis
            Reglamento (EB) Nr. 881/2002 I priedas iš dalies keičiamas pagal šio reglamento priedą.

            2 straipsnis
            Šis reglamentas įsigalioja jo paskelbimo Europos Sąjungos oficialiajame leidinyje dieną.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. gegužės 16 d.

                  Komisijos vardu

                  Pirmininko pavedimu

                  Užsienio politikos priemonių tarnybos vadovas

            (1)  OL L 139, 2002 5 29, p. 9.

            PRIEDAS
            Reglamento (EB) Nr. 881/2002 I priedas iš dalies keičiamas taip:

                        1)

                        Antraštinė dalis „Juridiniai asmenys, grupės ir organizacijos“ papildoma šiuo įrašu: „Irako ir Levanto islamo valstybės“ Chorasano atšaka (ISIL - K) (angl. „Islamic State in Iraq and the Levant – Khorasan (ISIL - K)) (alias a) ISIL Khorasan b) Islamic State's Khorasan Province c) ISIS Wilayat Khorasan d) ISIL's South Asia Branch e) South Asian Chapter of ISIL). Kita informacija: „Irako ir Levanto islamo valstybės“ Chorasano atšaką (ISIL - K) 2015 m. sausio 10 d. įsteigė buvęs „Tehrik-e Taliban Pakistan“ (TTP) vadas, ją sukūrė buvę Talibano grupuotės vadai, davę ištikimybės grupuotei „Irako ir Levanto islamo valstybė“ (Irake įtrauktai į sąrašą kaip Al-Qaida) priesaiką. ISIL - K prisiėmė atsakomybę už daugybę išpuolių tiek Afganistane, tiek Pakistane. Įtraukimo į sąrašą pagal 7e straipsnio e punktą data: 2019 5 14.“

                        2)

                        Antraštinėje dalyje „Fiziniai asmenys“ išbraukiamas šis įrašas: „Nessim Ben Mohamed Al-Cherif Ben Mohamed Saleh Al-Saadi (alias a) Nassim Saadi, b) Dia el Haak George, c) Diael Haak George, d) El Dia Haak George, e) Abou Anis, f) Abu Anis). Adresas: a) Via Monte Grappa 15, Arluno (Milanas), Italija; b) Via Cefalonia 11, Milanas, Italija (nuolatinė gyvenamoji vieta, paskutinis žinomas adresas). Gimimo data: a) 1974 11 30, b) 1974 11 20. Gimimo vieta: a) Haidra Al-Qasreen, Tunisas; b) Libanas; c) Alžyras. Pilietybė: Tuniso. Paso Nr. M788331 (Tuniso piliečio pasas, išduotas 2001 9 28, nebegalioja nuo 2006 9 27). Kita informacija: a) kali Italijoje iki 2012 4 27; b) tėvo vardas ir pavardė – Mohamed Sharif; c) motinos vardas – Fatima. Įtraukimo į sąrašą pagal 2a straipsnio 4 dalies b punktą data: 2003 11 12.“


title: 2019 m. birželio 18 d. Komisijos įgyvendinimo reglamentas (ES) 2019/1025, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Pruneaux d'Agen“/„Pruneaux d'Agen mi-cuits“ (SGN)

text:
24.6.2019

                  LT

                  Europos Sąjungos oficialusis leidinys

                  L 167/1

         KOMISIJOS ĮGYVENDINIMO REGLAMENTAS (ES) 2019/1025
         2019 m. birželio 18 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Pruneaux d'Agen“/„Pruneaux d'Agen mi-cuits“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Prancūzijos pateiktą saugomos geografinės nuorodos „Pruneaux d'Agen“/„Pruneaux d'Agen mi-cuits“, kuri įregistruota Komisijos reglamentu (EB) Nr. 2066/2002 (2), specifikacijos pakeitimo paraišką. Šiuo pakeitimu pavadinimas „Pruneaux d'Agen“/„Pruneaux d'Agen mi-cuits“ keičiamas į „Pruneaux d'Agen“;

                     (2)

                     remiantis Reglamento (ES) Nr. 1151/2012 53 straipsnio 2 dalies nuostatomis, šis pakeitimas yra reikšmingas, todėl pakeitimo paraišką Komisija paskelbė Europos Sąjungos oficialiajame leidinyje (3), kaip reikalaujama minėto reglamento 50 straipsnio 2 dalies a punkte;

                     (3)

                     prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl šis specifikacijos pakeitimas turi būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbtas pavadinimo „Pruneaux d'Agen“/„Pruneaux d'Agen mi-cuits“ (SGN) specifikacijos pakeitimas patvirtinamas.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 18 d.

                  Komisijos vardu

                  Pirmininko pavedimu

               Phil HOGAN

                  Komisijos narys

            (1)  OL L 343, 2012 12 14, p. 1.

            (2)  2002 m. lapkričio 21 d. Komisijos reglamentas (EB) Nr. 2066/2002, papildantis Reglamento (EB) Nr. 2400/96 dėl tam tikrų pavadinimų įtraukimo į Tarybos reglamente (EEB) Nr. 2081/92 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos numatytą Saugomų kilmės vietos nuorodų ir saugomų geografinių nuorodų registrą priedą (Carne de Bovino Cruzado dos Lameiros do Barroso, Pruneaux d'Agen – Pruneaux d'Agen mi-cuits, Carciofo romanesco del Lazio, Aktinidio Pierias, Milo Kastorias, Welsh Beef) (OL L 318, 2002 11 22, p. 4).

            (3)  OL C 36, 2019 1 29, p. 5.


title: 2019 m. birželio 21 d. Komisijos įgyvendinimo reglamentas (ES) 2019/1026 dėl elektroninių sistemų, skirtų informacijos mainams vykdyti ir tai informacijai saugoti vadovaujantis Sąjungos muitinės kodeksu, kūrimo, priežiūros ir naudojimo techninių priemonių

text:
24.6.2019

                  LT

                  Europos Sąjungos oficialusis leidinys

                  L 167/3

         KOMISIJOS ĮGYVENDINIMO REGLAMENTAS (ES) 2019/1026
         2019 m. birželio 21 d.
         dėl elektroninių sistemų, skirtų informacijos mainams vykdyti ir tai informacijai saugoti vadovaujantis Sąjungos muitinės kodeksu, kūrimo, priežiūros ir naudojimo techninių priemonių
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 8 straipsnio 1 dalies b punktą ir 17 straipsnį,
         kadangi:

                     (1)

                     Reglamento (ES) Nr. 952/2013 (toliau – Kodeksas) 6 straipsnio 1 dalyje reikalaujama, kad visi informacijos, pavyzdžiui, deklaracijų, prašymų ar sprendimų mainai tarp muitinių tarpusavyje ir tarp ekonominės veiklos vykdytojų ir muitinių, taip pat tokios informacijos saugojimas, kaip reikalaujama pagal muitų teisės aktus, būtų vykdomi naudojantis elektroninėmis duomenų apdorojimo priemonėmis;

                     (2)

                     Komisijos įgyvendinimo sprendimu (ES) 2016/578 (2) nustatyta darbo programa, kurią įgyvendinant diegiamos Kodeksui taikyti reikalingos elektroninės sistemos, kurias reikia sukurti vykdant to sprendimo priedo II skirsnyje išvardytus projektus;

                     (3)

                     reikėtų nurodyti elektroninių sistemų veikimui svarbias technines priemones, pavyzdžiui, šių sistemų kūrimo, testavimo ir diegimo priemones, taip pat jų priežiūros ir keitimo priemones. Dar reikėtų nurodyti priemones, susijusias su duomenų apsauga, duomenų atnaujinimu, duomenų tvarkymo apribojimais ir sistemų nuosavybe bei saugumu;

                     (4)

                     siekiant apsaugoti Sąjungos, valstybių narių ir ekonominės veiklos vykdytojų teises bei interesus, svarbu nustatyti procedūrines taisykles ir numatyti alternatyvius sprendimus, taikytinus laikinai sutrikus elektroninių sistemų veikimui;

                     (5)

                     Muitinės sprendimų sistema, sukurta įgyvendinus Įgyvendinimo sprendime (ES) 2016/578 nurodytą SMK muitinės sprendimų projektą, diegiama siekiant suderinti procesus, susijusius su prašymo priimti muitinės sprendimą pateikimu, sprendimo priėmimu ir sprendimo valdymu visoje Sąjungoje naudojantis tik elektroninėmis duomenų apdorojimo priemonėmis. Todėl reikia nustatyti tos elektroninės sistemos taikymo tvarką reglamentuojančias taisykles. Sistemos taikymo sritį reikėtų nustatyti atsižvelgiant į muitinės sprendimus, dėl kurių reikia teikti prašymus, juos priimti ir valdyti naudojantis ta sistema. Reikėtų nustatyti išsamias taisykles, taikomas sistemos bendriesiems komponentams (ES verslininkų portalui, centrinei muitinės sprendimų valdymo sistemai ir klientų duomenų tvarkymo paslaugoms) ir nacionaliniams komponentams (nacionaliniam verslininkų portalui ir nacionalinei muitinės sprendimų valdymo sistemai), nurodant jų funkcijas ir tarpusavio sąsajas;

                     (6)

                     dar reikia nustatyti taisykles, taikytinas duomenims, susijusiems su leidimais, kurie jau yra saugomi veikiančiose elektroninėse sistemose, pavyzdžiui, reguliariųjų laivybos linijų (RSS) sistemoje, ir nacionalinėse sistemose ir kurie turi būti perkelti į Muitinės sprendimų sistemą;

                     (7)

                     Vienodo vartotojų valdymo ir skaitmeninio parašo sistemos, sukurtos įgyvendinus Įgyvendinimo sprendime (ES) 2016/578 nurodytą Tiesioginės verslininkų prieigos prie Europos informacinių sistemų (Vienodo vartotojų valdymo ir skaitmeninio parašo) projektą, paskirtis – valdyti ekonominės veiklos vykdytojų ir kitų naudotojų tapatybės nustatymo ir prieigos kontrolės procesą. Reikia nustatyti išsamias taisykles, susijusias su sistemos taikymo sritimi ir savybėmis, apibrėžiant skirtingus sistemos komponentus (bendruosius ir nacionalinius komponentus), jų funkcijas ir tarpusavio sąsajas. Tačiau kol kas skaitmeninio parašo funkcija dar nėra vykdoma kaip Vienodo vartotojų valdymo ir skaitmeninio parašo sistemos funkcijų dalis. Todėl šiame reglamente nebuvo galima nustatyti išsamių su šia funkcija susijusių taisyklių;

                     (8)

                     Europos privalomosios tarifinės informacijos (EBTI) sistemos, patobulintos įgyvendinus Įgyvendinimo sprendime (ES) 2016/578 nurodytą SMK privalomosios tarifinės informacijos (PTI) projektą, paskirtis – su prašymo priimti PTI sprendimą pateikimu, sprendimo priėmimu ir sprendimo valdymu susijusius procesus suderinti su Kodekso reikalavimais ir juos vykdyti naudojantis tik elektroninėmis duomenų apdorojimo priemonėmis. Todėl reikia nustatyti tos sistemos taikymo tvarką reglamentuojančias taisykles. Reikėtų nustatyti išsamias taisykles, taikomas sistemos bendriesiems komponentams (ES verslininkų portalui, centrinei EBTI sistemai ir PTI naudojimo stebėsenai) ir nacionaliniams komponentams (nacionaliniam verslininkų portalui ir nacionalinei PTI sistemai), nurodant jų funkcijas ir tarpusavio sąsajas. Be to, šiuo projektu siekiama palengvinti privalomo PTI naudojimo stebėseną ir PTI naudojimo pratęsimo stebėseną bei valdymą;

                     (9)

                     Ekonominės veiklos vykdytojų registravimo ir identifikavimo (EORI) sistemos, patobulintos įgyvendinus Įgyvendinimo sprendime (ES) 2016/578 nurodytą SMK ekonominės veiklos vykdytojų registracijos ir identifikavimo sistemos (EORI 2) projektą, paskirtis – patobulinti veikiančią visos Europos EORI sistemą, kurią įdiegus sudaryta galimybė registruoti ir identifikuoti Sąjungos ekonominės veiklos vykdytojus, trečiųjų šalių ekonominės veiklos vykdytojus ir kitus asmenis Sąjungos muitų teisės aktų taikymo tikslais. Todėl reikia nustatyti taisykles, taikomas EORI sistemai, nurodant jos komponentus (centrinę EORI sistemą ir nacionalines EORI sistemas) ir nustatant jos naudojimo tvarką;

                     (10)

                     Įgaliotųjų ekonominės veiklos vykdytojų (AEO) sistemos, patobulintos įgyvendinus Įgyvendinimo sprendime (ES) 2016/578 nurodytą SMK įgaliotųjų ekonominės veiklos vykdytojų (AEO) projektą, paskirtis – patobulinti veiklos procesus, susijusius su AEO prašymais bei leidimais ir jų valdymu. Ši sistema taip pat diegiama siekiant nustatyti elektronines AEO prašymų ir sprendimų formas ir suteikti galimybę ekonominės veiklos vykdytojams naudojantis ES darniąja verslininko sąsaja (e. AEO tiesiogine verslininkų prieiga) elektroninėmis priemonėmis teikti AEO prašymus ir gauti AEO sprendimus. Reikėtų nustatyti išsamias taisykles, taikomas sistemos bendriesiems komponentams;

                     (11)

                     Komisijos įgyvendinimo reglamentu (ES) 2017/2089 (3) nustatytos elektroninių sistemų, skirtų informacijos mainams vykdyti ir tai informacijai saugoti vadovaujantis Sąjungos muitinės kodeksu, kūrimo, priežiūros ir naudojimo techninės priemonės. Tas reglamentas taikomas Muitinės sprendimų sistemai ir Vienodo vartotojų valdymo ir skaitmeninio parašo sistemai, veikiančioms nuo 2017 m. spalio mėn. Netrukus pradės veikti kitos trys sistemos (EBTI, EORI ir AEO), todėl reikėtų nustatyti ir joms skirtas technines priemones. Atsižvelgiant į būtinų Įgyvendinimo reglamento (ES) 2017/2089 pakeitimų skaičių ir siekiant aiškumo, tas reglamentas turėtų būti panaikintas ir pakeistas nauju;

                     (12)

                     šiame reglamente paisoma pagrindinių teisių ir laikomasi principų, pripažintų Europos Sąjungos pagrindinių teisių chartijoje, visų pirma teisės į asmens duomenų apsaugą. Jei, taikant Sąjungos muitų teisės aktus, elektroninėse sistemose reikia apdoroti asmens duomenis, jie turi būti tvarkomi vadovaujantis Europos Parlamento ir Tarybos reglamentais (ES) 2016/679 (4) ir (ES) 2018/1725 (5). Elektroninėse sistemose gali būti apdorojami tik Komisijos deleguotojo reglamento (ES) 2015/2446 (6) A priedo I antraštinės dalies 1 skyriaus punkte „3 grupė. Šalys“, A priedo I antraštinės dalies 2 skyriaus punkte „3 grupė. Šalys“ ir 12–01 priede nurodyti ekonominės veiklos vykdytojų ir kitų asmenų asmens duomenys;

                     (13)

                     šiame įgyvendinimo reglamente nustatytos priemonės atitinka Muitinės kodekso komiteto nuomonę,

               PRIĖMĖ ŠĮ REGLAMENTĄ:
         I SKYRIUS

            BENDROSIOS NUOSTATOS

            1 straipsnis
            Taikymo sritis
            Šis reglamentas taikomas šioms elektroninėms sistemoms, sukurtoms ar patobulintoms įgyvendinant Įgyvendinimo sprendimo (ES) 2016/578 priede nurodytus projektus:

                        a)

                        Muitinės sprendimų sistemai, sukurtai įgyvendinus SMK muitinės sprendimų projektą;

                        b)

                        Vienodo vartotojų valdymo ir skaitmeninio parašo sistemai, sukurtai įgyvendinus Tiesioginės verslininkų prieigos prie Europos informacinių sistemų (Vienodo vartotojų valdymo ir skaitmeninio parašo) projektą;

                        c)

                        Europos privalomosios tarifinės informacijos (EBTI) sistemai, patobulintai įgyvendinus SMK privalomosios tarifinės informacijos (PTI) projektą;

                        d)

                        Ekonominės veiklos vykdytojų registravimo ir identifikavimo (EORI) sistemai, patobulintai pagal Kodekso reikalavimus įgyvendinus EORI 2 projektą;

                        e)

                        Įgaliotųjų ekonominės veiklos vykdytojų (AEO) sistemai, patobulintai pagal Kodekso reikalavimus įgyvendinus Įgaliotųjų ekonominės veiklos vykdytojų (AEO) projektą.

            2 straipsnis
            Apibrėžtys
            Šiame reglamente vartojamų terminų apibrėžtys:
            1)   bendrasis komponentas– Sąjungos lygmeniu sukurtas elektroninių sistemų komponentas, kuriuo gali naudotis visos valstybės narės;
            2)   nacionalinis komponentas– nacionaliniu lygmeniu sukurtas elektroninių sistemų komponentas, kuriuo gali naudotis jį sukūrusi valstybė narė.

            3 straipsnis
            Už informaciją apie elektronines sistemas atsakingi asmenys ryšiams
            Kad būtų galima keistis informacija, siekiant užtikrinti elektroninių sistemų koordinuotą kūrimą, eksploatavimą ir priežiūrą, Komisija ir valstybės narės paskiria asmenis ryšiams, atsakingus už informaciją apie kiekvieną elektroninę sistemą.
            Jos viena kitai perduoda tų asmenų ryšiams duomenis ir nedelsdamos viena kitą informuoja apie bet kokius tų duomenų pasikeitimus.

         II SKYRIUS

            MUITINĖS SPRENDIMŲ SISTEMA

            4 straipsnis
            Muitinės sprendimų sistemos objektas ir struktūra

               1.   Muitinės sprendimų sistema (MSS) sudaro sąlygas komunikacijai tarp Komisijos, valstybių narių, ekonominės veiklos vykdytojų ir kitų asmenų, teikiant ir apdorojant 5 straipsnio 1 dalyje nurodytus prašymus ir leidimus, taip pat valdant su leidimais susijusius sprendimus, visų pirma dėl jų dalinio pakeitimo, atšaukimo, pripažinimo negaliojančiais ir galiojimo sustabdymo.

               2.   MSS sudaro šie bendrieji komponentai:

                           a)

                           ES verslininkų portalas;

                           b)

                           centrinė muitinės sprendimų valdymo sistema (toliau – centrinė MSVS);

                           c)

                           klientų duomenų tvarkymo paslaugos.

               3.   Valstybės narės gali sukurti šiuos nacionalinius komponentus:

                           a)

                           nacionalinį verslininkų portalą;

                           b)

                           nacionalinę muitinės sprendimų valdymo sistemą (toliau – nacionalinė MSVS).

            5 straipsnis
            MSS naudojimas

               1.   MSS naudojama šiais tikslais: pateikti ir apdoroti prašymus suteikti toliau išvardytus leidimus, taip pat valdyti sprendimus, susijusius su prašymais ar leidimais:

                           a)

                           leidimą supaprastintu būdu nustatyti sumas, kurios yra prekių muitinės vertės dalis, nurodytą Kodekso 73 straipsnyje;

                           b)

                           leidimą pateikti bendrąją garantiją, įskaitant galimą jos dydžio sumažinimą arba atleidimą nuo pareigos ją pateikti, nurodytą Kodekso 95 straipsnyje;

                           c)

                           leidimą atidėti mokėtino muito mokėjimą, jei leidimas nesuteikiamas dėl vienintelės operacijos, nurodytą Kodekso 110 straipsnyje;

                           d)

                           leidimą turėti laikinojo saugojimo sandėlį, nurodytą Kodekso 148 straipsnyje;

                           e)

                           leidimą steigti reguliariąsias laivybos linijas, nurodytą Deleguotojo reglamento (ES) 2015/2446 120 straipsnyje;

                           f)

                           leidimą naudotis įgaliotojo išdavėjo statusu, nurodytą Deleguotojo reglamento (ES) 2015/2446 128 straipsnyje;

                           g)

                           leidimą reguliariai naudotis supaprastinta deklaracija, nurodytą Kodekso 166 straipsnio 2 dalyje;

                           h)

                           leidimą atlikti centralizuotą muitinį įforminimą, nurodytą Kodekso 179 straipsnyje;

                           i)

                           leidimą pateikti muitinės deklaraciją (taip pat ir eksporto procedūros atveju) įtraukimo į deklaranto tvarkomus apskaitos registrus būdu, nurodytą Kodekso 182 straipsnyje;

                           j)

                           leidimą naudotis savikontrole, nurodytą Kodekso 185 straipsnyje;

                           k)

                           leidimą naudotis įgaliotojo bananų svėrėjo statusu, nurodytą Deleguotojo reglamento (ES) 2015/2446 155 straipsnyje;

                           l)

                           leidimą taikyti laikinojo įvežimo perdirbti procedūrą, nurodytą Kodekso 211 straipsnio 1 dalies a punkte;

                           m)

                           leidimą taikyti laikinojo išvežimo perdirbti procedūrą, nurodytą Kodekso 211 straipsnio 1 dalies a punkte;

                           n)

                           leidimą taikyti galutinio vartojimo procedūrą, nurodytą Kodekso 211 straipsnio 1 dalies a punkte;

                           o)

                           leidimą taikyti laikinojo įvežimo procedūrą, nurodytą Kodekso 211 straipsnio 1 dalies a punkte;

                           p)

                           leidimą naudoti sandėlius prekių muitiniam sandėliavimui, nurodytą Kodekso 211 straipsnio 1 dalies b punkte;

                           q)

                           leidimą naudotis įgaliotojo gavėjo TIR operacijoms statusu, nurodytą Kodekso 230 straipsnyje;

                           r)

                           leidimą naudotis įgaliotojo siuntėjo statusu įforminant Sąjungos tranzito procedūrą, nurodytą Kodekso 233 straipsnio 4 dalies a punkte;

                           s)

                           leidimą naudotis įgaliotojo gavėjo statusu atliekant Sąjungos tranzito procedūrą, nurodytą Kodekso 233 straipsnio 4 dalies b punkte;

                           t)

                           leidimą naudoti specialias plombas, nurodytą Kodekso 233 straipsnio 4 dalies c punkte;

                           u)

                           leidimą naudoti tranzito deklaraciją, kurioje pateikiama mažiau duomenų, nurodytą Kodekso 233 straipsnio 4 dalies d punkte;

                           v)

                           leidimą naudoti elektroninį transporto dokumentą kaip muitinės deklaraciją, nurodytą Kodekso 233 straipsnio 4 dalies e punkte.

               2.   MSS bendrieji komponentai naudojami 1 dalyje nurodytiems prašymams ir leidimams teikti ir apdoroti, taip pat su tais prašymais ir leidimais susijusiems sprendimams valdyti, kai tie leidimai arba sprendimai gali daryti poveikį daugiau nei vienoje valstybėje narėje.

               3.   Valstybė narė gali nuspręsti, kad MSS bendrieji komponentai gali būti naudojami 1 dalyje nurodytiems prašymams ir leidimams teikti ir apdoroti, taip pat su tais prašymais ir leidimais susijusiems sprendimams valdyti, kai tie leidimai arba sprendimai daro poveikį tik toje valstybėje narėje.

               4.   MSS nenaudojama dirbant su kitais, nei išvardyti 1 dalyje, prašymais, leidimais arba sprendimais.

            6 straipsnis
            Tapatybės nustatymas ir prieiga prie MSS

               1.   Ekonominės veiklos vykdytojų ir kitų asmenų tapatybės nustatymas ir prieigos kontrolė, susiję su prieiga prie MSS bendrųjų komponentų, atliekami naudojantis 14 straipsnyje nurodyta Vienodo vartotojų valdymo ir skaitmeninio parašo sistema.
               Kad būtų galima nustatyti atstovų muitinėje tapatybę ir suteikti jiems prieigą prie MSS bendrųjų komponentų, jų įgaliojimai naudotis šiuo statusu turi būti registruojami Vienodo vartotojų valdymo ir skaitmeninio parašo sistemoje arba valstybės narės pagal 18 straipsnį sukurtoje tapatybės ir prieigos valdymo sistemoje.

               2.   Valstybių narių pareigūnų tapatybės nustatymas ir prieigos kontrolė, susiję su prieiga prie MSS bendrųjų komponentų, atliekami naudojantis Komisijos teikiamomis tinklo paslaugomis.

               3.   Komisijos darbuotojų tapatybės nustatymas ir prieigos kontrolė, susiję su prieiga prie MSS bendrųjų komponentų, atliekami naudojantis Vienodo vartotojų valdymo ir skaitmeninio parašo sistema arba Komisijos teikiamomis tinklo paslaugomis.

            7 straipsnis
            ES verslininkų portalas

               1.   Ekonominės veiklos vykdytojai ir kiti asmenys prie MSS prisijungia per ES verslininkų portalą.

               2.   ES verslininkų portalas sąveikauja su centrine MSVS ir nacionalinėmis MSVS, jei valstybės narės jas yra sukūrusios.

               3.   ES verslininkų portalas naudojamas 5 straipsnio 1 dalyje nurodytiems prašymams ir leidimams teikti ir apdoroti, taip pat su tais prašymais ir leidimais susijusiems sprendimams valdyti, kai tie leidimai arba sprendimai gali daryti poveikį daugiau nei vienoje valstybėje narėje.

               4.   Valstybė narė gali nuspręsti, kad ES verslininkų portalas gali būti naudojamas 5 straipsnio 1 dalyje nurodytiems prašymams ir leidimams teikti ir apdoroti, taip pat su tais prašymais ir leidimais susijusiems sprendimams valdyti, kai tie leidimai arba sprendimai daro poveikį tik toje valstybėje narėje.
               Jei valstybė narė nusprendžia ES verslininkų portalą naudoti leidimams arba sprendimams, kurie daro poveikį tik toje valstybėje narėje, ji apie tai informuoja Komisiją.

            8 straipsnis
            Centrinė MSVS

               1.   Muitinės centrinę MSVS naudoja 5 straipsnio 1 dalyje nurodytiems prašymams arba leidimams apdoroti, taip pat su tais prašymais ir leidimais susijusiems sprendimams valdyti, tikrindamos, ar tenkinamos prašymo ir sprendimo priėmimo sąlygos.

               2.   Centrinė MSVS sąveikauja su ES verslininkų portalu, klientų duomenų tvarkymo paslaugomis ir nacionalinėmis MSVS, jei valstybės narės jas yra sukūrusios.

            9 straipsnis
            Muitinių tarpusavio konsultacijos naudojantis MSS
            Valstybės narės muitinė naudojasi centrine MSVS, kai jai reikia pasikonsultuoti su kitos valstybės narės muitine prieš priimant sprendimą, susijusį su 5 straipsnio 1 dalyje nurodytais prašymais arba leidimais.

            10 straipsnis
            Klientų duomenų tvarkymo paslaugos
            Klientų duomenų tvarkymo paslaugomis naudojamasi centralizuotai saugoti duomenims, kurie susiję su 5 straipsnio 1 dalyje nurodytais leidimais, taip pat su tais leidimais susijusiais sprendimais, be to, jas teikiant sudaromos sąlygos kitų elektroninių sistemų, sukurtų vadovaujantis Kodekso 16 straipsniu, priemonėmis ieškoti informacijos apie tuos leidimus, kopijuoti jų duomenis ir gauti jų galiojimo patvirtinimą.

            11 straipsnis
            Nacionalinis verslininkų portalas

               1.   Ekonominės veiklos vykdytojai ir kiti asmenys prie MSS taip pat gali prisijungti per nacionalinį verslininkų portalą, jei jis sukurtas.

               2.   Apdorojant prašymus ir leidimus, nurodytus 5 straipsnio 1 dalyje, taip pat valdant su tais prašymais ir leidimais susijusius sprendimus, kai tie leidimai arba sprendimai gali daryti poveikį daugiau nei vienoje valstybėje narėje, ekonominės veiklos vykdytojai ir kiti asmenys gali pasirinkti, ar naudotis nacionaliniu verslininkų portalu, jei jis sukurtas, ar ES verslininkų portalu.

               3.   Nacionalinis verslininkų portalas sąveikauja su nacionaline MSVS, jei ji sukurta.

               4.   Jei valstybė narė sukuria nacionalinį verslininkų portalą, ji apie tai informuoja Komisiją.

            12 straipsnis
            Nacionalinė MSVS

               1.   Valstybės narės muitinė tos valstybės narės sukurtą nacionalinę MSVS naudoja 5 straipsnio 1 dalyje nurodytiems prašymams ir leidimams apdoroti, taip pat su tais prašymais ir leidimais susijusiems sprendimams valdyti, tikrindama, ar tenkinamos prašymo ir sprendimo priėmimo sąlygos.

               2.   Nacionalinė MSVS sąveikauja su centrine MSVS, kai vykdomos muitinių tarpusavio konsultacijos, nurodytos 9 straipsnyje.

            13 straipsnis
            Duomenų, susijusių su leidimais, perkėlimas į MSS

               1.   Duomenys, susiję su 5 straipsnio 1 dalyje nurodytais leidimais, perkeliami į MSS ir saugomi joje, jei tie leidimai buvo suteikti nuo 2016 m. gegužės 1 d. arba pagal Komisijos įgyvendinimo reglamento (ES) 2015/2447 (7) 346 straipsnį, gali daryti poveikį daugiau nei vienoje valstybėje narėje ir galioja duomenų perkėlimo dieną. Duomenys turi būti perkelti ne vėliau kaip 2019 m. gegužės 1 d.
               Valstybė narė gali nuspręsti pirmą pastraipą taikyti ir tiems 5 straipsnio 1 dalyje nurodytiems leidimams, kurie daro poveikį tik toje valstybėje narėje.

               2.   Muitinės užtikrina, kad duomenys, kurie turi būti perkelti pagal 1 dalį, atitiktų Deleguotojo reglamento (ES) 2015/2446 A priede ir Įgyvendinimo reglamento (ES) 2015/2447 A priede nustatytus duomenų reikalavimus. Šiuo tikslu jos gali prašyti leidimo turėtoją pateikti reikiamą informaciją.

         III SKYRIUS

            VIENODO VARTOTOJŲ VALDYMO IR SKAITMENINIO PARAŠO SISTEMA

            14 straipsnis
            Vienodo vartotojų valdymo ir skaitmeninio parašo sistemos objektas ir struktūra

               1.   Vienodo vartotojų valdymo ir skaitmeninio parašo sistema sudaro sąlygas komunikacijai tarp Komisijos ir valstybių narių tapatybės ir prieigos valdymo sistemų, nurodytų 18 straipsnyje, teikiant Komisijos darbuotojams, ekonominės veiklos vykdytojams ir kitiems asmenims saugią sankcionuotą prieigą prie elektroninių sistemų.

               2.   Vienodo vartotojų valdymo ir skaitmeninio parašo sistemą sudaro šie bendrieji komponentai:

                           a)

                           prieigos valdymo sistema;

                           b)

                           administravimo valdymo sistema.

               3.   Valstybė narė tapatybės ir prieigos valdymo sistemą sukuria kaip nacionalinį Vienodo vartotojų valdymo ir skaitmeninio parašo sistemos komponentą.

            15 straipsnis
            Vienodo vartotojų valdymo ir skaitmeninio parašo sistemos naudojimas
            Vienodo vartotojų valdymo ir skaitmeninio parašo sistema naudojama šių subjektų tapatybei nustatyti ir prieigos kontrolei užtikrinti:

                        a)

                        ekonominės veiklos vykdytojų ir kitų asmenų, kad jie gautų prieigą prie MSS, EBTI sistemos ir AEO sistemos bendrųjų komponentų;

                        b)

                        Komisijos darbuotojų, kad jie gautų prieigą prie MSS, EBTI sistemos, EORI sistemos ir AEO sistemos bendrųjų komponentų ir galėtų atlikti Vienodo vartotojų valdymo ir skaitmeninio parašo sistemos priežiūrą ir ją valdyti.

            16 straipsnis
            Prieigos valdymo sistema
            Komisija sukuria prieigos valdymo sistemą, kurios priemonėmis būtų galima gauti patvirtinimą, kad tenkintini ekonominės veiklos vykdytojų ir kitų asmenų prašymai gauti prieigą, pateikti per Vienodo vartotojų valdymo ir skaitmeninio parašo sistemą, sąveikaujančią su valstybių narių tapatybės ir prieigos valdymo sistemomis, nurodytomis 18 straipsnyje.

            17 straipsnis
            Administravimo valdymo sistema
            Komisija sukuria administravimo valdymo sistemą, kurios priemonėmis tvarkomos tapatybės nustatymo ir autorizavimo taisyklės, pagal kurias patvirtinama, kad pagal ekonominės veiklos vykdytojų ir kitų asmenų identifikavimo duomenis jiems suteiktina prieiga prie elektroninių sistemų.

            18 straipsnis
            Valstybių narių tapatybės ir prieigos valdymo sistemos
            Valstybės narės sukuria tapatybės ir prieigos valdymo sistemą siekdamos užtikrinti:

                        a)

                        saugų ekonominės veiklos vykdytojų ir kitų asmenų identifikavimo duomenų registravimą ir saugojimą;

                        b)

                        saugius ekonominės veiklos vykdytojų ir kitų asmenų pasirašytų ir koduotų identifikavimo duomenų mainus.

         IV SKYRIUS

            EUROPOS PRIVALOMOSIOS TARIFINĖS INFORMACIJOS SISTEMA

            19 straipsnis
            EBTI sistemos objektas ir struktūra

               1.   Vadovaujantis Kodekso 33 ir 34 straipsniais, EBTI sistema sudaro sąlygas:

                           a)

                           vykdyti komunikaciją tarp Komisijos, valstybių narių, ekonominės veiklos vykdytojų ir kitų asmenų teikiant ir apdorojant PTI prašymus ir PTI sprendimus;

                           b)

                           valdyti visus vėlesnius įvykius, kurie gali daryti poveikį pirminiam prašymui ar sprendimui;

                           c)

                           vykdyti privalomo PTI sprendimų naudojimo stebėseną;

                           d)

                           vykdyti PTI sprendimų naudojimo pratęsimo stebėseną ir valdymą.

               2.   EBTI sistemą sudaro šie bendrieji komponentai:

                           a)

                           ES verslininkų portalas;

                           b)

                           centrinė EBTI sistema;

                           c)

                           galimybė vykdyti PTI sprendimų naudojimo stebėseną.

               3.   Valstybės narės kaip nacionalinį komponentą gali sukurti nacionalinę privalomosios tarifinės informacijos sistemą (toliau – nacionalinė PTI sistema) ir nacionalinį verslininkų portalą.

            20 straipsnis
            EBTI sistemos naudojimas

               1.   EBTI sistema naudojama informacijai apie prašymus ir sprendimus, susijusius su PTI, ar apie visus vėlesnius įvykius, kurie gali daryti poveikį pirminiam prašymui ar sprendimui, teikti, apdoroti, jos mainams vykdyti ir jai saugoti, kaip nurodyta Įgyvendinimo reglamento (ES) 2015/2447 21 straipsnio 1 dalyje.

               2.   Vadovaujantis Įgyvendinimo reglamento (ES) 2015/2447 21 straipsnio 3 dalimi, EBTI sistema naudojama padėti muitinėms tikrinti, kaip laikomasi su PTI susijusių pareigų.

               3.   Komisija EBTI sistemą naudoja valstybėms narėms pagal Įgyvendinimo reglamento (ES) 2015/2447 22 straipsnio 2 dalies trečią pastraipą informuoti, kai tik pasiekiamas prekių, kurių muitinis įforminimas gali būti atliekamas pratęstu naudojimosi sprendimu laikotarpiu, kiekis.

            21 straipsnis
            Tapatybės nustatymas ir prieiga prie EBTI sistemos

               1.   Ekonominės veiklos vykdytojų ir kitų asmenų tapatybės nustatymas ir prieigos kontrolė, susiję su prieiga prie EBTI sistemos bendrųjų komponentų, atliekami naudojantis 14 straipsnyje nurodyta Vienodo vartotojų valdymo ir skaitmeninio parašo sistema.
               Kad būtų galima nustatyti atstovų muitinėje tapatybę ir suteikti jiems prieigą prie EBTI sistemos bendrųjų komponentų, jų įgaliojimai naudotis šiuo statusu turi būti registruojami Vienodo vartotojų valdymo ir skaitmeninio parašo sistemoje arba valstybės narės pagal 18 straipsnį sukurtoje tapatybės ir prieigos valdymo sistemoje.

               2.   Valstybių narių pareigūnų tapatybės nustatymas ir prieigos kontrolė, susiję su prieiga prie EBTI sistemos bendrųjų komponentų, atliekami naudojantis Komisijos teikiamomis tinklo paslaugomis.

               3.   Komisijos darbuotojų tapatybės nustatymas ir prieigos kontrolė, susiję su prieiga prie EBTI sistemos bendrųjų komponentų, atliekami naudojantis Vienodo vartotojų valdymo ir skaitmeninio parašo sistema arba Komisijos teikiamomis tinklo paslaugomis.

            22 straipsnis
            ES verslininkų portalas

               1.   Ekonominės veiklos vykdytojai ir kiti asmenys prie EBTI sistemos prisijungia per ES verslininkų portalą.

               2.   ES verslininkų portalas sąveikauja su centrine EBTI sistema ir užtikrina nukreipimo į nacionalinius verslininkų portalus galimybę, jei valstybės narės yra sukūrusios nacionalines PTI sistemas.

               3.   ES verslininkų portalas naudojamas informacijai apie prašymus ir sprendimus, susijusius su PTI, ar apie visus vėlesnius įvykius, kurie gali daryti poveikį pirminiam prašymui ar sprendimui, teikti ir jos mainams vykdyti.

            23 straipsnis
            Centrinė EBTI sistema

               1.   Muitinės centrinę EBTI sistemą naudoja informacijai apie prašymus ir sprendimus, susijusius su PTI, ar apie visus vėlesnius įvykius, kurie gali daryti poveikį pirminiam prašymui ar sprendimui, apdoroti, jos mainams vykdyti ir jai saugoti, tikrindamos, ar tenkinamos prašymo ir sprendimo priėmimo sąlygos.

               2.   Muitinės centrinę EBTI sistemą naudoja taikydamos Įgyvendinimo reglamento (ES) 2015/2447 16 straipsnio 4 dalį, 17 straipsnį, 21 straipsnio 2 dalies b punktą ir 5 dalį.

               3.   Centrinė EBTI sistema sąveikauja su ES verslininkų portalu ir nacionalinėmis PTI sistemomis, jei jos sukurtos.

            24 straipsnis
            Muitinių tarpusavio konsultacijos naudojantis centrine EBTI sistema
            Valstybės narės muitinė centrinę EBTI sistemą naudoja, kai Įgyvendinimo reglamento (ES) 2015/2447 16 straipsnio 1 dalies laikymuisi užtikrinti jai reikia pasikonsultuoti su kitos valstybės narės muitine.

            25 straipsnis
            PTI sprendimų naudojimo stebėsena
            Galimybe vykdyti PTI sprendimų naudojimo stebėseną naudojamasi taikant Įgyvendinimo reglamento (ES) 2015/2447 21 straipsnio 3 dalį ir 22 straipsnio 2 dalies trečią pastraipą.

            26 straipsnis
            Nacionalinis verslininkų portalas

               1.   Jei valstybė narė pagal 19 straipsnio 3 dalį yra sukūrusi nacionalinę PTI sistemą, pagrindinis ekonominės veiklos vykdytojų ir kitų asmenų prisijungimo prie nacionalinės PTI sistemos būdas yra prisijungimas per nacionalinį verslininkų portalą.

               2.   Ekonominės veiklos vykdytojai ir kiti asmenys nacionalinį verslininkų portalą, jei jis sukurtas, naudoja informacijos apie prašymus ir sprendimus, susijusius su PTI, ar apie visus vėlesnius įvykius, kurie gali daryti poveikį pirminiam prašymui ar sprendimui, mainams vykdyti.

               3.   Nacionalinis verslininkų portalas sąveikauja su nacionaline PTI sistema, jei ji sukurta.

               4.   Nacionalinis verslininkų portalas padeda vykdyti procesus, lygiaverčius procesams, kuriuos padeda vykdyti ES verslininkų portalas.

               5.   Jei valstybė narė sukuria nacionalinį verslininkų portalą, ji apie tai informuoja Komisiją. Komisija užtikrina, kad nacionalinis verslininkų portalas būtų tiesiogiai prieinamas per ES verslininkų portalą.

            27 straipsnis
            Nacionalinė PTI sistema

               1.   Valstybės narės muitinė tos valstybės narės sukurtą nacionalinę PTI sistemą naudoja informacijai apie prašymus ir sprendimus, susijusius su PTI, ar apie visus vėlesnius įvykius, kurie gali daryti poveikį pirminiam prašymui ar sprendimui, apdoroti, jos mainams vykdyti ir jai saugoti, tikrindama, ar tenkinamos prašymo ar sprendimo priėmimo sąlygos.

               2.   Valstybės narės muitinė savo nacionalinę PTI sistemą naudoja taikydama Įgyvendinimo reglamento (ES) 2015/2447 16 straipsnio 4 dalį, 17 straipsnį, 21 straipsnio 2 dalies b punktą ir 5 dalį, išskyrus atvejus, kai ji tuo tikslu naudojasi centrine EBTI sistema.

               3.   Nacionalinė PTI sistema sąveikauja su nacionaliniu verslininkų portalu ir centrine EBTI sistema.

         V SKYRIUS

            EKONOMINĖS VEIKLOS VYKDYTOJŲ REGISTRAVIMO IR IDENTIFIKAVIMO SISTEMA

            28 straipsnis
            EORI sistemos objektas ir struktūra
            EORI sistema sudaro sąlygas Sąjungos lygmeniu registruoti, priskiriant unikalų registracijos numerį, ir identifikuoti ekonominės veiklos vykdytojus ir kitus asmenis.
            EORI sistemą sudaro šie komponentai:

                        a)

                        centrinė EORI sistema;

                        b)

                        nacionalinės EORI sistemos, jei valstybės narės yra jas sukūrusios.

            29 straipsnis
            EORI sistemos naudojimas

               1.   EORI sistema naudojama šiais tikslais:

                           a)

                           valstybių narių teikiamiems ekonominės veiklos vykdytojų ir kitų asmenų registracijos duomenims, nurodytiems Deleguotojo reglamento (ES) 2015/2446 12–01 priede (toliau – EORI duomenys), gauti;

                           b)

                           EORI duomenims, susijusiems su ekonominės veiklos vykdytojų ir kitų asmenų registravimu ir identifikavimu, centralizuotai saugoti;

                           c)

                           užtikrinti, kad EORI duomenys būtų prieinami valstybėms narėms.

               2.   EORI sistema užtikrina muitinėms interneto prieigą prie centrinėje sistemoje saugomų EORI duomenų.

               3.   EORI sistema sąveikauja su visomis kitomis elektroninėmis sistemomis, kuriose naudojami EORI kodai.

            30 straipsnis
            Tapatybės nustatymas ir prieiga prie centrinės EORI sistemos

               1.   Valstybių narių pareigūnų tapatybės nustatymas ir prieigos kontrolė, susiję su prieiga prie EORI sistemos bendrųjų komponentų, atliekami naudojantis Komisijos teikiamomis tinklo paslaugomis.

               2.   Komisijos darbuotojų tapatybės nustatymas ir prieigos kontrolė, susiję su prieiga prie EORI sistemos bendrųjų komponentų, atliekami naudojantis Vienodo vartotojų valdymo ir skaitmeninio parašo sistema arba Komisijos teikiamomis tinklo paslaugomis.

            31 straipsnis
            Centrinė EORI sistema

               1.   Muitinės centrinę EORI sistemą naudoja taikydamos Įgyvendinimo reglamento (ES) 2015/2447 7 straipsnį.

               2.   Centrinė EORI sistema sąveikauja su nacionalinėmis EORI sistemomis, jei jos sukurtos.

            32 straipsnis
            Nacionalinė EORI sistema

               1.   Valstybės narės muitinė tos valstybės narės sukurtą nacionalinę EORI sistemą naudoja EORI duomenų mainams vykdyti ir tiems duomenims saugoti.

               2.   Nacionalinė EORI sistema sąveikauja su centrine EORI sistema.

         VI SKYRIUS

            ĮGALIOTŲJŲ EKONOMINĖS VEIKLOS VYKDYTOJŲ SISTEMA

            33 straipsnis
            AEO sistemos objektas ir struktūra

               1.   AEO sistema sudaro sąlygas komunikacijai tarp Komisijos, valstybių narių, ekonominės veiklos vykdytojų ir kitų asmenų, teikiant ir apdorojant AEO prašymus, suteikiant AEO leidimus ir valdant visus kitus vėlesnius įvykius, kurie gali daryti poveikį pirminiam sprendimui, kaip nurodyta Įgyvendinimo reglamento (ES) 2015/2447 30 straipsnio 1 dalyje.

               2.   AEO sistemą sudaro šie bendrieji komponentai:

                           a)

                           ES verslininkų portalas;

                           b)

                           centrinė AEO sistema.

               3.   Valstybės narės gali sukurti šiuos nacionalinius komponentus:

                           a)

                           nacionalinį verslininkų portalą;

                           b)

                           nacionalinę įgaliotųjų ekonominės veiklos vykdytojų sistemą (toliau – nacionalinė AEO sistema).

            34 straipsnis
            AEO sistemos naudojimas

               1.   AEO sistema naudojama informacijai apie AEO prašymus ir sprendimus ar apie visus vėlesnius įvykius, kurie gali daryti poveikį pirminiam sprendimui, teikti, tos informacijos mainams vykdyti ir jai saugoti, kaip nurodyta Įgyvendinimo reglamento (ES) 2015/2447 30 straipsnio 1 dalyje ir 31 straipsnio 1 bei 4 dalyse.

               2.   Muitinės AEO sistemą naudoja savo pareigoms pagal Įgyvendinimo reglamento (ES) 2015/2447 31 straipsnio 1 ir 4 dalis vykdyti ir atitinkamoms konsultacijoms registruoti.

            35 straipsnis
            Tapatybės nustatymas ir prieiga prie centrinės AEO sistemos

               1.   Ekonominės veiklos vykdytojų ir kitų asmenų tapatybės nustatymas ir prieigos kontrolė, susiję su prieiga prie AEO sistemos bendrųjų komponentų, atliekami naudojantis 14 straipsnyje nurodyta Vienodo vartotojų valdymo ir skaitmeninio parašo sistema.
               Kad būtų galima nustatyti atstovų muitinėje tapatybę ir suteikti jiems prieigą prie AEO sistemos bendrųjų komponentų, jų įgaliojimai naudotis šiuo statusu turi būti registruojami Vienodo vartotojų valdymo ir skaitmeninio parašo sistemoje arba valstybės narės pagal 18 straipsnį sukurtoje tapatybės ir prieigos valdymo sistemoje.

               2.   Valstybių narių pareigūnų tapatybės nustatymas ir prieigos kontrolė, susiję su prieiga prie AEO sistemos bendrųjų komponentų, atliekami naudojantis Komisijos teikiamomis tinklo paslaugomis.

               3.   Komisijos darbuotojų tapatybės nustatymas ir prieigos kontrolė, susiję su prieiga prie AEO sistemos bendrųjų komponentų, atliekami naudojantis Vienodo vartotojų valdymo ir skaitmeninio parašo sistema arba Komisijos teikiamomis tinklo paslaugomis.

            36 straipsnis
            ES verslininkų portalas

               1.   Ekonominės veiklos vykdytojai ir kiti asmenys prie AEO sistemos prisijungia per ES verslininkų portalą.

               2.   ES verslininkų portalas sąveikauja su centrine AEO sistema ir užtikrina nukreipimo į nacionalinius verslininkų portalus, jei jie sukurti, galimybę.

               3.   ES verslininkų portalas naudojamas informacijai apie AEO prašymus ir sprendimus ar apie visus vėlesnius įvykius, kurie gali daryti poveikį pirminiam sprendimui, teikti ir jos mainams vykdyti.

            37 straipsnis
            Centrinė AEO sistema

               1.   Muitinės centrinę AEO sistemą naudoja informacijos apie AEO prašymus ir sprendimus ar apie visus vėlesnius įvykius, kurie gali daryti poveikį pirminiam sprendimui, mainams vykdyti ir tai informacijai saugoti.

               2.   Muitinės centrinę AEO sistemą naudoja taikydamos Įgyvendinimo reglamento (ES) 2015/2447 30 ir 31 straipsnius.

               3.   Centrinė AEO sistema sąveikauja su ES verslininkų portalu ir nacionalinėmis AEO sistemomis, jei jos sukurtos.

            38 straipsnis
            Nacionalinis verslininkų portalas

               1.   Nacionalinis verslininkų portalas, jei jis sukurtas, sudaro sąlygas informacijos apie AEO prašymus ir sprendimus mainams vykdyti.

               2.   Ekonominės veiklos vykdytojai nacionalinį verslininkų portalą, jei jis sukurtas, naudoja informacijos apie AEO prašymus ir sprendimus mainams su muitine vykdyti.

               3.   Nacionalinis verslininkų portalas sąveikauja su nacionaline AEO sistema.

            39 straipsnis
            Nacionalinė AEO sistema

               1.   Valstybės narės muitinė tos valstybės narės sukurtą nacionalinę AEO sistemą naudoja informacijos apie AEO prašymus ir sprendimus ar apie visus vėlesnius įvykius, kurie gali daryti poveikį pirminiam sprendimui, mainams vykdyti ir tai informacijai saugoti.

               2.   Nacionalinė AEO sistema sąveikauja su nacionaliniu verslininkų portalu, jei jis sukurtas, ir centrine AEO sistema.

         VII SKYRIUS

            ELEKTRONINIŲ SISTEMŲ VEIKIMAS IR MOKYMAS JOMIS NAUDOTIS

            40 straipsnis
            Elektroninių sistemų kūrimas, testavimas, diegimas ir valdymas

               1.   Bendruosius komponentus kuria, testuoja, diegia ir valdo Komisija. Nacionalinius komponentus kuria, testuoja, diegia ir valdo valstybės narės.

               2.   Valstybės narės užtikrina nacionalinių komponentų sąveikumą su bendraisiais komponentais.

            41 straipsnis
            Elektroninių sistemų priežiūra ir pakeitimai

               1.   Komisija atlieka bendrųjų komponentų priežiūrą, o valstybės narės – savo nacionalinių komponentų priežiūrą.

               2.   Komisija ir valstybės narės užtikrina nepertraukiamą elektroninių sistemų veikimą.

               3.   Komisija gali keisti elektroninių sistemų bendruosius komponentus, siekdama pašalinti triktis, pridėti naujų funkcijų arba pakeisti esamas.

               4.   Komisija informuoja valstybes nares apie bendrųjų komponentų pakeitimus ir atnaujinimus.

               5.   Valstybės narės informuoja Komisiją apie nacionalinių komponentų pakeitimus ir atnaujinimus, galinčius turėti įtakos bendrųjų komponentų veikimui.

               6.   Komisija ir valstybės narės viešai skelbia informaciją apie elektroninių sistemų pakeitimus ir atnaujinimus, atliekamus pagal 4 ir 5 dalis.

            42 straipsnis
            Laikinas elektroninių sistemų veikimo sutrikimas

               1.   Jei laikinai sutrinka elektroninių sistemų veikimas, kaip nurodyta Kodekso 6 straipsnio 3 dalies b punkte, ekonominės veiklos vykdytojai ir kiti asmenys informaciją, reikalingą atitinkamiems formalumams atlikti, pateikia naudodamiesi valstybių narių nustatytomis priemonėmis, įskaitant ne elektronines duomenų apdorojimo priemones.

               2.   Muitinės užtikrina, kad pagal 1 dalį pateikta informacija į atitinkamas elektronines sistemas būtų įvesta per 7 dienas nuo tada, kai atitinkamomis elektroninėmis sistemomis vėl galima naudotis.

               3.   Komisija ir valstybės narės informuoja viena kitą apie negalėjimą naudotis elektroninėmis sistemomis dėl laikino jų veikimo sutrikimo.

            43 straipsnis
            Parama mokymui, kaip naudotis bendraisiais komponentais ir suprasti, kaip jie veikia
            Komisija teikia paramą valstybėms narėms suteikdama tinkamą mokymo medžiagą, kaip naudotis elektroninių sistemų bendraisiais komponentais ir suprasti, kaip jie veikia.

         VIII SKYRIUS

            DUOMENŲ APSAUGA, DUOMENŲ TVARKYMAS IR ELEKTRONINIŲ SISTEMŲ NUOSAVYBĖ IR SAUGUMAS

            44 straipsnis
            Asmens duomenų apsauga

               1.   Elektroninėse sistemose užregistruoti asmens duomenys tvarkomi siekiant įgyvendinti muitų teisės aktus ir atsižvelgiant į konkrečius kiekvienos elektroninės sistemos tikslus, nustatytus atitinkamai 4 straipsnio 1 dalyje, 14 straipsnio 1 dalyje, 19 straipsnio 1 dalyje, 28 straipsnyje ir 33 straipsnio 1 dalyje.

               2.   Vadovaujantis Reglamento (ES) 2018/1725 62 straipsniu, nacionalinės priežiūros institucijos, atsakingos už asmens duomenų apsaugą, ir Europos duomenų apsaugos priežiūros pareigūnas bendradarbiauja, kad užtikrintų koordinuotą elektroninėse sistemose užregistruotų asmens duomenų tvarkymo priežiūrą.

            45 straipsnis
            Elektroninėse sistemose užregistruotų duomenų atnaujinimas
            Valstybės narės užtikrina, kad nacionaliniu lygmeniu užregistruoti duomenys atitiktų bendruosiuose komponentuose užregistruotus duomenis ir kad jie būtų nuolat atnaujinami.

            46 straipsnis
            Prieigos prie duomenų ir jų tvarkymo apribojimai

               1.   Naudotis prieiga prie duomenų, kuriuos elektroninių sistemų bendruosiuose komponentuose užregistravo valstybė narė, arba juos tvarkyti gali tik ta valstybė narė. Naudotis prieiga prie duomenų ir juos tvarkyti gali ir kita valstybė narė, jei ji dalyvauja apdorojant prašymą arba valdant sprendimą, su kuriuo duomenys susiję.

               2.   Naudotis prieiga prie duomenų, kuriuos elektroninių sistemų bendruosiuose komponentuose užregistravo ekonominės veiklos vykdytojas arba kitas asmuo, arba juos tvarkyti gali tik tas ekonominės veiklos vykdytojas arba tas asmuo. Naudotis prieiga prie duomenų ir juos tvarkyti gali ir valstybė narė, jei ji dalyvauja apdorojant prašymą arba valdant sprendimą, su kuriuo duomenys susiję.

               3.   Duomenis, kuriuos centrinėje EBTI sistemoje užregistravo valstybė narė, gali tvarkyti tik ta valstybė narė. Duomenis tvarkyti gali ir kita valstybė narė, jei ji dalyvauja apdorojant prašymą, su kuriuo duomenys susiję, taip pat jeigu su ja konsultuojamasi pagal 24 straipsnį. Vadovaujantis 23 straipsnio 2 dalimi, naudotis prieiga prie tų duomenų gali visos valstybės narės.

               4.   Naudotis prieiga prie duomenų, kuriuos centrinėje EBTI sistemoje užregistravo ekonominės veiklos vykdytojas arba kitas asmuo, arba juos tvarkyti gali tik tas ekonominės veiklos vykdytojas arba tas asmuo. Vadovaujantis 23 straipsnio 2 dalimi, naudotis prieiga prie tų duomenų gali visos valstybės narės.

            47 straipsnis
            Sistemos nuosavybė

               1.   Bendrųjų komponentų sistemos savininkė yra Komisija.

               2.   Nacionalinių komponentų sistemos savininkės yra valstybės narės.

            48 straipsnis
            Sistemos saugumas

               1.   Komisija užtikrina bendrųjų komponentų saugumą. Valstybės narės užtikrina nacionalinių komponentų saugumą.
               Tuo tikslu Komisija ir valstybės narės imasi bent tokių priemonių, kurios būtinos siekiant:

                           a)

                           užkirsti kelią neįgaliotiems asmenims turėti prieigą prie duomenims apdoroti naudojamos įrangos;

                           b)

                           užkirsti kelią neįgaliotiems asmenims įvesti duomenis, su jais susipažinti, juos keisti arba pašalinti;

                           c)

                           išaiškinti bet kurią a ir b punktuose nurodytą veiklą.

               2.   Komisija ir valstybės narės informuoja vienos kitas apie bet kokią veiklą, kuri gali būti faktinio arba įtariamo elektroninių sistemų saugumo pažeidimo priežastis.

         IX SKYRIUS

            BAIGIAMOSIOS NUOSTATOS

            49 straipsnis
            Elektroninių sistemų vertinimas
            Komisija ir valstybės narės atlieka komponentų, už kuriuos jos atsako, vertinimą ir visų pirma analizuoja komponentų saugumą ir vientisumą ir tų komponentų priemonėmis apdorotų duomenų konfidencialumą.
            Komisija ir valstybės narės informuoja vienos kitas apie vertinimo rezultatus.

            50 straipsnis
            Panaikinimas
            Įgyvendinimo reglamentas (ES) 2017/2089 panaikinamas.

            51 straipsnis
            Įsigaliojimas
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 21 d.

                  Komisijos vardu

                  Pirmininkas

               Jean-Claude JUNCKER

            (1)  OL L 269, 2013 10 10, p. 1.

            (2)  2016 m. balandžio 11 d. Komisijos įgyvendinimo sprendimas (ES) 2016/578, kuriuo nustatoma darbo programa, susijusi su Sąjungos muitinės kodekse numatytų elektroninių sistemų kūrimu ir diegimu (OL L 99, 2016 4 15, p. 6).

            (3)  2017 m. lapkričio 14 d. Komisijos įgyvendinimo reglamentas (ES) 2017/2089 dėl elektroninių sistemų, skirtų informacijos mainams vykdyti ir tai informacijai saugoti vadovaujantis Sąjungos muitinės kodeksu, kūrimo, priežiūros ir naudojimo techninių priemonių (OL L 297, 2017 11 15, p. 13).

            (4)  2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (OL L 119, 2016 5 4, p. 1).

            (5)  2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).

            (6)  2015 m. liepos 28 d. Komisijos deleguotasis reglamentas (ES) 2015/2446, kuriuo Europos Parlamento ir Tarybos reglamentas (ES) Nr. 952/2013 papildomas išsamiomis taisyklėmis, kuriomis patikslinamos kai kurios Sąjungos muitinės kodekso nuostatos (OL L 343, 2015 12 29, p. 1).

            (7)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).


title: 2019 m. birželio 21 d. Komisijos įgyvendinimo reglamentas (ES) 2019/1027, kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Tiroler Speck“ (SGN)

text:
24.6.2019

                  LT

                  Europos Sąjungos oficialusis leidinys

                  L 167/18

         KOMISIJOS ĮGYVENDINIMO REGLAMENTAS (ES) 2019/1027
         2019 m. birželio 21 d.
         kuriuo patvirtinamas reikšmingas saugomų kilmės vietos nuorodų ir saugomų geografinių nuorodų registre įregistruoto pavadinimo specifikacijos pakeitimas „Tiroler Speck“ (SGN)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 3 dalies a punktą,
         kadangi:

                     (1)

                     remdamasi Reglamento (ES) Nr. 1151/2012 53 straipsnio 1 dalies pirma pastraipa, Komisija išnagrinėjo Austrijos pateiktą saugomos geografinės nuorodos (toliau – SGN) „Tiroler Speck“, kuri įregistruota Komisijos reglamentu (EB) Nr. 1065/97 (2), specifikacijos pakeitimo paraišką;

                     (2)

                     kadangi pakeitimai reikšmingi, kaip apibrėžta Reglamento (ES) Nr. 1151/2012 53 straipsnio 2 dalyje, Komisija pakeitimo paraišką paskelbė Europos Sąjungos oficialiajame leidinyje (3), kaip reikalaujama Reglamento (ES) Nr. 1151/2012 50 straipsnio 2 dalyje. Tada „Tiroler Speck“ bendrasis dokumentas buvo paskelbtas pirmą kartą;

                     (3)

                     į produkto specifikaciją, kuri galiojo tuomet, kai pakeitimo paraiška buvo pateikta Komisijai, įtrauktose ženklinimo taisyklėse buvo numatyta, kad saugoma geografinė nuoroda „Tiroler Speck“ negali būti verčiama į jokią kitą kalbą. Siūlomu pakeitimu siekta, be kita ko, leisti, kad saugomas pavadinimas tam tikromis aplinkybėmis būtų verčiamas;

                     (4)

                     2018 m. gegužės 7 d. Komisija gavo Italijos pranešimą apie prieštaravimą. Susijusį pagrįstą prieštaravimo pareiškimą Komisija gavo 2018 m. liepos 5 d. Italija pateikė prieštaravimą dėl ženklinimo apribojimų pakeitimo, susijusio su saugomo pavadinimo vertimu. Remdamasi Reglamento (ES) Nr. 1151/2012 10 straipsnio 1 dalies c punktu, Italija teigė, kad, leidus naudoti išverstą saugomą pavadinimą (nepaisant to, kad jis būtų naudojamas kartu su saugomu pavadinimu vokiečių kalba), kiltų grėsmė visiškai arba iš dalies tapačiam pavadinimui („Südtiroler Speck/Speck Alto Adige“ (SGN));

                     (5)

                     Komisija tą prieštaravimą pripažino priimtinu ir 2018 m. rugpjūčio 16 d. raštu paragino Austriją ir Italiją pradėti atitinkamas trijų mėnesių konsultacijas, kad jos, laikydamosi vidaus procedūrų, pasiektų susitarimą;

                     (6)

                     šalys susitarimą pasiekė. 2018 m. rugpjūčio 30 d. raštu Austrija susitarimo rezultatus pranešė Komisijai. Austrija ir Italija susitarė, kad į produkto „Tiroler Speck g.g.A.“ (SGN) specifikaciją įtrauktomis ženklinimo taisyklėmis turėtų ir toliau būti draudžiama etiketėse naudoti išverstą saugomą pavadinimą. Atsižvelgiant į tai, kas išdėstyta, daroma išvada, kad, pasiekus susitarimą dėl ženklinimo taisyklių, pakeitimo paraiška nebeteko galios;

                     (7)

                     remiantis paskelbtos pakeitimo paraiškos 5.5 punktu, į produkto specifikaciją įtrauktos ženklinimo nuostatos turėjo būti pakeistos taip:

                        „Ant kiekvieno parduoti paruošto supakuoto vieneto gerai matomoje vietoje turi būti pateiktas aiškiai įskaitomas ir nenutrinamas ūkio numeris, partijos identifikavimo ženklas (t. y. partijos numeris arba data) ir žodžiai „Tiroler Speck g.g.A.“.

                        Be to, gali būti nurodyta ir panaudota mėsos dalis ir (arba) nustatytoje geografinėje vietovėje esantis gamintojo regionas. Ženklinimo pavyzdžiai: „Tiroler Speck g.g.A. Schinkenspeck“, „Tiroler Speck g.g.A. vom Schinken“, „Tiroler Speck g.g.A. Karreespeck aus dem Zillertal“, „Tiroler Speck g.g.A. vom Bauch; Region Ötztal“.

                        Galima pateikti užrašus atitinkamos prekybos vietovės kalba, jei kartu pateikiamas ir užrašas vokiečių kalba „Tiroler Speck g.g.A.“.

                     Leidžiama teikti vardus ir pavardes, firmų pavadinimus ar platintojo prekių ženklus, jei galutinis pateikimas nėra klaidinantis.“;

                     (8)

                     pakeitimo paraiškoje šie pakeitimai pagrįsti taip:

                        „Išsamiu ir plačiu ženklinimo reguliavimu pagerinamas skaidrumas ir vartotojų informavimas. Be to, reguliuojamas papildomų duomenų etiketėse naudojimas, kad būtų tiksliau nurodytos naudojamos mėsos dalys ir (arba) nustatytoje geografinėje vietovėje esantis gamintojo regionas: taip dar labiau pabrėžiamas gaminio regioninis pobūdis, o pateikiant papildomus naudojamų mėsos dalių užrašus gaminys aprašomas dar aiškiau. Taip tiksliau apibūdinamas gaminys, o vartotojams pateikiama tikslingesnė informacija.“;

                     (9)

                     remiantis pirmiau nurodytu susitarimu, į produkto specifikaciją įtrauktos ženklinimo nuostatos bus pakeistos taip:
                     „Ant kiekvieno parduoti paruošto supakuoto vieneto gerai matomoje vietoje turi būti pateiktas aiškiai įskaitomas ir nenutrinamas ūkio numeris, partijos identifikavimo ženklas (t. y. partijos numeris arba data) ir saugomos geografinės nuorodos pavadinimas „Tiroler Speck“. Saugomos geografinės nuorodos pavadinimas „Tiroler Speck“ negali būti verčiamas į jokią kitą kalbą.

                        Iškart po saugomos geografinės nuorodos pavadinimo „Tiroler Speck“ turi būti pateiktas užrašas „saugoma geografinė nuoroda“ ir (arba) jo santrumpa SGN. Vietoj užrašo ir jo santrumpos vokiečių kalba arba kartu su jais gali būti pateiktas užrašas ir jo santrumpa kita bendrine kalba.

                        Siekiant geriau informuoti vartotojus, šalies, kurioje produktas parduodamas, bendrine kalba gali būti pateikiami produktą, taip pat panaudotą mėsos dalį apibūdinantys žodžiai („Schinkenspeck“, „Karreespeck“, „Bauchspeck“ arba „vom Schinken“, „vom Karree“, „vom Bauch“). Tačiau šie aprašomieji žodžiai turi būti aiškiai atskirti nuo saugomos geografinės nuorodos pavadinimo „Tiroler Speck“. Tuo tikslu aprašomieji žodžiai gali būti įrašomi atskiroje eilutėje, o tarp eilučių turi būti paliekamas pakankamas tarpas. Tačiau techninėje etiketėje pavadinimo nuo aprašomųjų žodžių gali būti neįmanoma atskirti dėl vietos stokos.

                        Nepažeidžiant įpareigojimo saugomos geografinės nuorodos pavadinimą aiškiai atskirti nuo papildomų aprašomųjų žodžių, techninėse etiketėse, t. y. etiketėse, kurios paprastai klijuojamos ant paruoštų parduoti ir supakuotų produktų pakuotės nugarinės pusės, dėl vietos stokos gali būti neįmanoma pavadinimą ir aprašomuosius žodžius įrašyti skirtingose eilutėse.

                        Išverstos nuorodos į kilmės vietą – Tirolio regioną – neturi būti naudojamos kaip produkto aprašomieji žodžiai.

                        Be to, gali būti nurodytas ir nustatytoje geografinėje vietovėje esantis gamintojo regionas, tačiau jis turi būti nurodomas atskirai nuo saugomos geografinės nuorodos pavadinimo „Tiroler Speck“ ir užrašo „saugoma geografinė nuoroda“ ir (arba) jo santrumpos SGN.

                        Leidžiama teikti vardus ir pavardes, firmų pavadinimus ar platintojo prekių ženklus, jei galutinis pateikimas nėra klaidinantis.“;

                     (10)

                     šie pakeitimai, kuriuos reikėtų laikyti pakeitimo paraiškos su pakeitimais, padarytais susitarimu, dalimi, susitarime pagrįsti taip:
                     „Viena vertus, toliau bus užtikrinama, kad būtų naudojamas tik registruotas saugomas pavadinimas „Tiroler Speck“. Kita vertus, prašomame pakeitime numatyta galimybė pateikti papildomos produktą apibūdinančios informacijos, susijusios su panaudota mėsos dalimi ir nustatytoje geografinėje vietovėje esančiu gamintojo regionu. Tai leistų teikti pirkėjams išsamią ir skaidrią informaciją, kaip apibrėžta Reglamente (ES) Nr. 1169/2011, ir išsamesnę informaciją apie saugomą geografinę nuorodą „Tiroler Speck“. Kaip pavyzdžius galima paminėti šiuos junginius: „Tiroler Speck g.g.A. Schinkenspeck aus dem Zillertal“, „Tiroler Speck g.g.A. vom Schinken“, „Tiroler Speck g.g.A. Schinkenspeck“;“

                     (11)

                     kadangi tai atitinka Reglamento (ES) Nr. 1151/2012 ir kitų ES teisės aktų nuostatas, į Austrijos ir Italijos sudaryto susitarimo turinį turėtų būti atsižvelgta;

                     (12)

                     atitinkamai pakeistas bendrasis dokumentas. Bendrajame dokumente po susitarimo padaryti pakeitimai nėra esminiai ir bet kuriuo atveju jais grąžinama prieštaravimo pareiškime užginčyta pirminė ženklinimo nuostata. Todėl dar kartą išnagrinėti paraiškos, kaip numatyta Reglamento (ES) Nr. 1151/2012 51 straipsnio 4 dalyje, nereikia. Tačiau informavimo tikslais turėtų būti paskelbta suvestinė bendrojo dokumento redakcija;

                     (13)

                     atsižvelgdama į tai, kas išdėstyta, Komisija mano, kad pakeitimas, iš dalies pakeistas susitarimu, turėtų būti patvirtintas,

               PRIĖMĖ ŠĮ REGLAMENTĄ:

            1 straipsnis

               Europos Sąjungos oficialiajame leidinyje paskelbti pavadinimo „Tiroler Speck“ (SGN) specifikacijos, iš dalies pakeistos šiuo reglamentu, pakeitimai patvirtinami. Suvestinė bendrojo dokumento redakcija pateikiama šio reglamento priede.

            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. birželio 21 d.

                  Komisijos vardu

                  Pirmininkas

               Jean-Claude JUNCKER

            (1)  OL L 343, 2012 12 14, p. 1.

            (2)  1997 m. birželio 12 d. Komisijos reglamentas (EB) Nr. 1065/97, papildantis Reglamento (EB) Nr. 1107/96 dėl geografinių nuorodų ir kilmės vietos nuorodų įregistravimo vadovaujantis Tarybos reglamento (EEB) Nr. 2081/92 17 straipsnyje nustatyta tvarka priedą (OL L 156, 1997 6 13, p. 5).

            (3)  OL C 46, 2018 2 8, p. 8.

            PRIEDAS

               TIROLER SPECK

               ES Nr. PGI-AT-02162 – 2016 8 8

               SKVN ()

               SGN (X)

            1.   Pavadinimas (-ai)

            „Tiroler Speck“
            2.   Valstybė narė arba trečioji šalis

            Austrija
            3.   Žemės ūkio produkto arba maisto produkto aprašymas

            3.1.   Produkto rūšis

            1.2. klasė. Mėsos produktai (virti, sūdyti, rūkyti ir kt.)
            3.2.   Produkto, kurio pavadinimas nurodytas 1 punkte, aprašymas

            „Tiroler Speck g.g.A.“ (vok. g.g.A – SGN) yra tradicinis rankomis gaminamas nevirtos rūkytos sūdytos kiaulienos gaminys iš kumpinės, nugarinės, šoninės, mentės ir sprandinės be kaulų, sausai įtrinamas druska ir specialiu prieskonių mišiniu, kuriame turi būti bent kadagių, juodųjų pipirų ir česnakų, sūdomas, šaltai rūkomas ypatingu regione nusistovėjusiu būdu naudojant medieną, kurios bent 50 % sudaro bukas arba uosis, ir vytinamas oru. Išorės spalva yra tamsiai ruda, griežinėlis rausvas su balta lašinių dalimi. Kvapas yra stipriai aromatingas ir pikantiškas su aiškiu subrandintos mėsos pokvapiu ir dūmų kvapu. Skoniui būdingas švelnus prieskonių akcentas, sodriame mėsos aromate vyrauja aiškiai atpažįstami dūmų pokvapiai, kuriuos papildo juntamas druskos pokvapis.
            Fizinės ir cheminės bei mikrobiologinės savybės:

                        Vandens ir baltymų santykis: ne didesnis kaip 1,7 (nuokrypis: +0,2);

                        valgomosios druskos kiekis (NaCl): ne daugiau kaip 5,0 % (nuokrypis: 1,5 % [viduryje], 2,0 % [krašte])“.

                  Šis Tirolio produktas ruošiamas tik nustatytoje geografinėje vietovėje. Gatavas produktas visas, dalimis arba supjaustytas supakuojamas vakuume arba kontroliuojamoje atmosferoje.
            3.3.   Pašarai (taikoma tik gyvūniniams produktams) ir žaliavos (taikoma tik perdirbtiems produktams)

            Mėsa, iš kurios gaminamas „Tiroler Speck g.g.A.“, turi būti gauta Europos Sąjungoje ir ją sudaro šios iškaulinėtos ir remiantis gerąja gamybos praktika supjaustytos dalys: kumpinė su oda ir su išoriniu kumpiu arba be jo, nugarinė su oda, šoninė su oda (su kremzliniu audiniu arba be jo), storoji mentė su oda, sprandinė be odos.
            3.4.   Specialūs gamybos veiksmai, atliktini nustatytoje geografinėje vietovėje

            Visi gamybos etapai (nuo sūdymo iki galutinio produkto) vykdomi nustatytoje geografinėje vietovėje.
            3.5.   Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

            „Tiroler Speck g.g.A.“ turi būti pjaustomas prižiūrint kvalifikuotam šio Tirolio produkto gamybą išmanančiam specialistui (vok. Tiroler Speckmeister) arba jį gali pjaustyti pats specialistas. Pjaustant produktą, kiekviena pagaminta partija turi būti tikrinama, ar nėra kokių nors nepageidaujamų spalvos ir skonio pokyčių. Nustačius trūkumų (pvz., puvimą, spalvos pasikeitimą arba nepriimtinai apdžiūvusius kraštus), būtina nedelsiant imtis priemonių, kad būtų pakoreguoti kontroliniai dar nebaigtų gaminti partijų parametrai (pvz., temperatūra, oro drėgmė arba proceso etapų trukmė). Kad kokybės užtikrinimo priemonių būtų galima imtis kuo greičiau, pakuojamų „Tiroler Speck g.g.A.“ vienetų gamyba vykdoma tik gamybos ūkyje arba ūkių grupėje (t. y. įmonės ūkyje, turinčiame kelias gamybos vietas, kuriose vykdomi atskiri „Tiroler Speck g.g.A.“ gamybos etapai, ar kelis pašto adresus toje pačioje apskrityje).
            Siekiant išvengti neigiamo oksidacijos ir desikacijos arba pelėsių sukeliamo mikrobiologinio gedimo poveikio ir su tuo susijusio kokybės pablogėjimo, supjaustytas „Tiroler Speck g.g.A.“ turi būti greitai supakuotas, todėl nepjaustyto, gabaliukais ar griežinėliais supjaustyto „Tiroler Speck g.g.A.“ pakavimas vakuume arba kontroliuojamoje atmosferoje turi būti atliekamas nustatytoje geografinėje vietovėje. Tačiau, jei prieš pradedant pjaustyti disponavimo sumetimais būtinas sandėliavimas, produktas sandėliuojamas tik supakuotas į pirminę pakuotę – vakuume arba kontroliuojamoje atmosferoje, siekiant išvengti kokybės pablogėjimo dėl tolesnio džiūvimo arba pelėsių sukeliamo mikrobiologinio gedimo. Vėliau „Tiroler Speck g.g.A.“ supjaustomas gabalais buitiniam vartojimui arba nuo jo nudiriama oda, jis paruošiamas ir supjaustomas griežinėliais arba paruošiamas naudoti patiekalams gaminti ir visuomet supakuojamas į galutinę pakuotę – vakuume arba kontroliuojamoje atmosferoje.
            Supakuotas nesupjaustytas „Tiroler Speck g.g.A.“ gali būti tiekiamas mažmeninės maisto prekių prekybos arba viešojo maitinimo įmonėms, jei jose produktas pjaustomas matant vartotojui ir jo dalis neviršija 10 % pagrindinės dienos partijos, o likusio mėsos kiekio pjaustymo (gabaliukais, griežinėliais, kubeliais ir pan.) metu atliekant kontrolę nematyti jokių ženklų, kad partijoje yra defektų, iš kurių būtų galima spręsti, kad tas produktas, kuris tiekiamas nesupjaustytas, irgi turi defektų.
            3.6.   Specialios produkto registruotu pavadinimu ženklinimo taisyklės

            Ant kiekvieno parduoti paruošto supakuoto vieneto gerai matomoje vietoje turi būti pateiktas aiškiai įskaitomas ir nenutrinamas ūkio numeris, partijos identifikavimo ženklas (t. y. partijos numeris arba data) ir saugomos geografinės nuorodos pavadinimas „Tiroler Speck“. Saugomos geografinės nuorodos pavadinimas „Tiroler Speck“ negali būti verčiamas į jokią kitą kalbą.
            Iškart po saugomos geografinės nuorodos pavadinimo „Tiroler Speck“ turi būti pateikiamas užrašas „saugoma geografinė nuoroda“ ir (arba) jo santrumpa SGN. Vietoj užrašo ir jo santrumpos vokiečių kalba arba kartu su jais gali būti pateiktas užrašas ir jo santrumpa kita bendrine kalba.
            Šalies, kurioje produktas parduodamas, bendrine kalba gali būti pateikiami produktą, taip pat panaudotą mėsos dalį apibūdinantys žodžiai („Schinkenspeck“, „Karreespeck“, „Bauchspeck“ arba „vom Schinken“, „vom Karree“, „vom Bauch“). Tačiau šie aprašomieji žodžiai turi būti aiškiai atskirti nuo saugomos geografinės nuorodos pavadinimo „Tiroler Speck“. Tuo tikslu aprašomieji žodžiai gali būti įrašomi atskiroje eilutėje, o tarp eilučių turi būti paliekamas pakankamas tarpas. Tačiau techninėje etiketėje pavadinimo nuo aprašomųjų žodžių gali būti neįmanoma atskirti dėl vietos stokos.
            Išverstos nuorodos į kilmės vietą – Tirolio regioną – neturi būti naudojamos kaip produkto aprašomieji žodžiai.
            Be to, gali būti nurodytas ir nustatytoje geografinėje vietovėje esantis gamintojo regionas, tačiau jis turi būti nurodomas atskirai nuo saugomos geografinės nuorodos pavadinimo „Tiroler Speck“ ir užrašo „saugoma geografinė nuoroda“ ir (arba) jo santrumpos SGN.
            Leidžiama teikti vardus ir pavardes, firmų pavadinimus ar platintojo prekių ženklus, jei galutinis pateikimas nėra klaidinantis.
            4.   Glaustas geografinės vietovės apibūdinimas

            Tirolio federacinė žemė.
            5.   Ryšys su geografine vietove

            Tirolio kalnuotos vietovės kaimuose per daugelį kartųū susiformavo ir buvo ištobulintas šviežios mėsos konservavimas sūdant ir rūkant. Žinias apie ypatingą prieskonių receptūrą ir tradicinį šio Tirolio produkto gamybos būdą kaimo žmonės perduodavo savo vaikams. Iš šios individualiai perduodamos tradicijos susiformavo dabartinis visuotinai pripažintas komercinės šio Tirolio produkto gamybos standartas. Mėsos vytinimas grynu Tirolio kalnų oru ir švelnus rūkymas naudojant tam tikrus prieskonių mišinius ir buko arba uosio medieną yra ypatingas ir regionui būdingas metodas, dėl kurio produktas įgyja jam būdingą tamsiai rudą išorės spalvą. Griežinėlio paviršiuje, išskyrus iš sprandinės Schopfspeck pagamintus gaminius, matyti baltas riebalų sluoksnis. Mėsa yra ryškiai raudonos spalvos, o kraštuose tamsesnė. Aromatingai pikantiškas kvapas su atpažįstamu subrandintos mėsos pokvapiu, taip pat aromatas, kuriam būdingas švelnus prieskonių akcentas, su ryškiu dūmų ir druskos pokvapiu bei fone juntamu kiaulienos kvapu yra unikalios gaminio savybės. Šį bendrą įspūdį papildo būdingi regioniniai juslinių savybių skirtumai ir niuansai, rodantys dominuojančiuose nustatytos geografinės vietovės regionuose ir slėniuose įsišaknijusius kultūrinius ypatumus. Įvairiuose regionuose tam tikri produktui būdingi aspektai, tokie taip aromato profilis ar mėsai rūkyti naudojamos medienos pokvapis, pasireiškia skirtingai, tačiau tai nekeičia „Tiroler Speck g.g.A.“ savybių visumos ir neturi jai įtakos.
            Geografinėje vietovėje susiformavęs tradicinis gamybos būdas grindžiamas per šimtmečius sukaupta gamintojų praktine patirtimi.
            Gamybą išmanančių specialistų žinios ir amato tradicija užtikrina aukštą gaminio kokybę ir jos išlaikymą. Per ilgus šimtmečius sukaupta šio Tirolio produkto gamybą išmanančių specialistų praktinė patirtis, taip pat žaliavų ir klimato sąlygų įtaka gaminio kokybei (be kita ko, žinios apie neigiamą įtaką darančius veiksnius, priežastis, dėl kurių nukrypstama nuo normų, ir nuolat kintančias žaliavų savybes bei aplinkos veiksnius ir gamybos parametrų tarpusavio poveikį) yra esminis veiksnys, dėl kurio pasiekiamas aukštas galutinio produkto kokybės standartas. Todėl atitinkamą vytinimo trukmę nustato šio Tirolio produkto gamybą išmanantis specialistas, atsižvelgdamas į tuometines klimato sąlygas regione ir mėsos gabalo dydį. Taip siekiama užtikrinti, kad mėsa būtų vytinama rūpestingai ir būtų pagamintas nepriekaištingos kokybės gaminys su jam būdingais ypatumais (tamsiai ruda išorės spalva, nuo vidutiniškai kietos iki kietos tekstūros, kadagių aromatu su juntamu druskos pokvapiu ir dūmų kvapu).
            Kadangi gamybos procesą prižiūri šio Tirolio produkto gamybą išmanantys specialistai, kurie nuolat tobulina savo kvalifikaciją, užtikrinama, kad būtų išvengta neigiamo poveikio gaminiui ir nepablogėtų jo kokybė.

               Nuoroda į paskelbtą produkto specifikaciją

            (Reglamento 6 straipsnio 1 dalies antra pastraipa)
            https://www.patentamt.at/herkunftsangaben/tirolerspeck/